Gepubliseer op 20 Februarie 2017
Groot opgewondenheid heers onder die Merweville skoolprojek se betrokkenes. Ons beplan 'n Uitreik vir die naweek van 17 Maart tot 21 Maart 2017 na Merweville. Ons hoofdoel is nie net om die nodige skryfbehoeftes vir hulle te gaan aflewer nie, maar om ook met die leerders te gaan speel en sodoende verhoudings te bou.
Ons droom vir die George Frederick skool is om teen die einde van die jaar vir hulle 'n rekenaarsentrum daar te stel met 35 rekenaars. Hulle het reeds 'n lokaal met 'n lugreëlaar en kragpunte. Hulle benodig nog 26 rekenaars (desktops) met die volgende spesifikasies: P4, of hoër, Windows XP of beter, 5 GB hardeskyf spasie, 2GB RAM, netwerkkaart, klankkaart en oorfone.
26 "Flat screen" skerms en 26 sleutelborde en muise. Ons is ook op soek na IT persone wat later die jaar sal kan saamgaan om ons te help met installasies.
Ons is dankbaar-opgewonde oor die groot fotostaatmasjien wat ons gekry het om vir hulle te neem, enige iemand wat 'n boks of selfs net 'n riem fotostaatpapier wil skenk kan dit by die kerkkantoor gaan aflaai.
Ons nooi huisgesinne uit om saam met ons Jesus se hande en voete te gaan wees vir 'n naweek in die Karoo. As jy belangstel om saam te gaan of enige bydrae van watter aard ook al wil maak, kontak ons gerus.